2 látványos, színes húsvéti ablakdísz - Húsvét | Femina
2 látványos, színes húsvéti ablakdísz
Készítsd el percek alatt!
Ne csak a tavasz hírnökeivel díszítsd az ablakod! Készíts egyedi dekorációt és helyezd a párkányra!
Ha az otthonodat tetőtől talpig húsvéti díszbe öltöztetnéd, ne feledkezz meg az ablakokról se.
A következő dekorációk elkészítése nem igényel különösebb kézügyességet, és szinte fillérekből megvalósíthatók. Az alapanyagok egy része minden háztartásban fellelhető, a többit pedig bármelyik hobbiboltban beszerezheted. Varázsolj hamisítatlan húsvéti hangulatot a lakásba!
Tojásfészek az ablakban
fűvel vagy kicsírázott búzával teli cserepek
Első lépésként a tojások fészkéről kell gondoskodnod. Ha igazán tavaszi fészket szeretnél, érdemes még ma elvetned egy marék búzamagot néhány cserépben - a Luca-napi csíráztatáshoz hasonlóan -, hogy friss növényed legyen húsvétra. Ha nincs kedved növényt nevelgetni, akkor a fészket frissen szedett fűből állítsd majd össze közvetlenül húsvét előtt.
A tojások díszítéséhez azonban már most nekikezdhetsz, mégpedig úgy, hogy egyik felüket bekened ragasztóval, rászórsz egy keveset a csillámporból, majd az érintetlen felükkel tojástartóba állítod őket. Ha teljesen megszáradtak, hasonló módon díszítsd a másik felüket is. Minél több színű csillámport használsz, annál üdébb, vidámabb hatást érhetsz el.
Ha mintás tojásra vágysz, ragassz a tojásra maszkolószalagot úgy, hogy a minta helyét kihagyod. Az üres részt kend be ragasztóval, és szórd rá a csillámport. Ha megszáradt, távolítsd el a maszkolószalagot. A minták ezúttal se legyenek aprólékosak, sőt, az sem baj, ha nem teljesen szabályosak – a hangsúly az összhatáson van. Ha kész vagy velük, nincs más dolgod, mint a búzával vagy fűvel teli cserepekbe helyezni, a cserepeket pedig kitenni az ablakba.
Nincs kedved tojást díszíteni?
Kész hímes tojásokat a hobbiboltokban is találsz, de használhatsz speciális matricát is a díszítésükhöz. Ezeket egyszerűen rá kell húznod a tojásra, majd forró vízben addig főzd, amíg a matrica teljesen rá nem simul a tojás felületére. A fészekben ezek a darabok is remekül mutatnak.
Tavaszi rét húsvéti díszben
színes, mintás hungarocell-tojások
téglalap alakú hungarocell
hungarocell-golyók
zöld filc vagy textil
A rét virágaihoz vágj ki a kartonlapokból különböző méretű virágszirmokat úgy, hogy egy centis száracskát is hagyj rajtuk. A hungarocell-golyókat szúrd hurkapálcára, majd ragaszd köréjük a virágszirmokat celluxszal.
A virágok fejének közepéről se feledkezz meg: ragasztózd be a hungarocell szabadon maradt részét, és szórj rá gyöngyöket. A többi hurkapálcára szúrd rá a hímes hungarocell-tojásokat - ezeket saját magad is díszítheted. A zöld filcből vagy textilből szabj ki akkora darabot, ami elegendő ahhoz, hogy beborítsd vele a hungarocell-lapot, majd az anyagot feszítsd ki, és rögzítsd a lap alján gombostűkkel. Ezután nincs más dolgod, mint az ollóval apró lyukakat csípni az anyagon ott, ahol beleszúrod majd a hurkapálcákat a hungarocell-lapba. Rendezd el rajta a virágokat a tojásokkal, majd díszítsd a kompozícióval az ablakpárkányt.
Tipp: a virágmotívumok közepére is ragaszthatsz egy kis szórógyöngyöt, esetleg egy szórógyönggyel megszórt gombot, aminek a fülét előzőleg csípőfogóval eltávolítottad.